শেষ চোদ্দো বছরে হয়নি। এবারেও সম্ভবত ‘নেই’-এর কাহিনি ইস্টবেঙ্গলে! সোশ্যাল মিডিয়ায় ‘মিম’ চালু হয়ে গিয়েছে— ‘রামের চোদ্দো বছরের বনবাস পেরিয়ে এবার সিপিএম-জমানার রেকর্ডও পেরিয়ে যাওয়ার দিকে এগোচ্ছে ইস্টবেঙ্গল!’ আইলিগের স্বপ্নভঙ্গ কার্যত নিশ্চিত হয়ে গিয়েছে ২৪ ঘণ্টা আগে কোঝিকোড়ের মাঠে। সেই যন্ত্রণা নিয়েই এবার মুখ খুললেন ইস্টবেঙ্গলের প্রাক্তন প্রশাসক পার্থসারথী সেনগুপ্ত! বল্গাহীন মুখে বিস্ফোরণ! একের পর এক বারুদে বক্তব্যে যেন প্রতিধ্বনিত কোটি কোটি সমর্থকদের আশাভঙ্গের ‘কহানি’ আর চোখের জল! যা শুনে আবার প্রত্যাঘাত ক্লাবের বর্তমান সচিবের।
১৯৯১ সালে ইস্টবেঙ্গল ক্লাবের সাধারণ সচিব হয়েছিলেন। সেই আমল ছিল ইস্টবেঙ্গলের অন্যতম সফল মরশুম। আইএফএ শিল্ড, কলকাতা লিগ সহ সর্বভারতীয় ডুরান্ড কাপেও চ্যাম্পিয়ন হয়েছিল লাল-হলুদ ব্রিগেড। এএফসি কাপ উইনার্স কাপে আবাহনীকে প্রথম রাউন্ডে হারিয়ে জাপানে নিশান ক্লাবের কাছে জয়রথ সে বারেই স্তব্ধ হয়েছিল লাল-হলুদের।
বারবার ক্লাবের ব্যর্থতায় সেই সফল মরশুমেরই অন্যতম শীর্ষ কর্তা পার্থসারথীর নিশানায় এবার ফুটবলাররা নন, ক্লাব কর্তারা। ভয়ঙ্কর অভিযোগে এবেলা.ইন-কে যা বললেন—
১) ক্লাব নির্বাচন— সমর্থকরা চাইলেও শাসকগোষ্ঠীকে সরাতে পারবেন না। কারণ, ওদের তো ভোটাধিকারই নেই। সদস্যদের হাতেই সমস্ত ক্ষমতা। সমর্থকদের দূর থেকে দাঁড়িয়ে গালিগালাজ করা ছাড়া আর কিছু করার নেই। সমর্থকদের জন্য আমার কষ্ট হয়।
২) ক্লাবের সদস্য হওয়ার ‘ঝক্কি’— এখানে যে কেউ সহজে সদস্য হতে পারেন না! কার্যকরী কমিটির কারোর নাম সুপারিশ না করলে কেউ মেম্বার হতে পারেন না। মেম্বারশিপ রেস্ট্রিকটেড! সারদা-নারদা-র অভিযোগ এখনও প্রমাণিত নয়! তবে একাংশও যদি সত্যি প্রমাণিত হয়, তাহলে তো বিপদ। সেক্ষেত্রে ৫০০-১০০০ লোককে সদস্য করে রাখা সম্ভব কম পয়সায়, বিনি পয়সায়। ভুয়ো মেম্বারশিপের উপর ভিত্তি করে ভোট হয়। সেই ভোটে আবার কারচুপি হয়।
৩) নির্বাচনে অংশগ্রহণ— আমি নির্বাচনে নামব না। কারণ, সমর্থকরাই ভোট দিতে পারেন না। অন্য কোনও বিরোধী গোষ্ঠী এলে নৈতিক সমর্থন পাবে আমার। এভাবে ক্লাব চলতে পারে না। 
৪) স্পনসর সমস্যা— সমর্থকদের জন্য পয়সা আসে। সমর্থকদের জন্যই উন্মাদনা। গ্যালারি ভরে যায়। আমাদের যদি পাঁচশো সমর্থক থাকত, তাহলে কি কেউ স্পনসর হতে রাজি হত? ক্লাব সমর্থকদের আবেগের উপরে ভিত্তি করে দাঁড়িয়ে রয়েছে। সেই সমর্থকদেরই কোনও ক্ষমতা নেই। এটাই দুঃখের।
৫) বিদেশি নির্বাচন— বিদেশি নির্বাচন হাস্যকর হয়ে দাঁড়িয়েছে। বলা হচ্ছে, এয়ারপোর্টে গিয়ে কর্তারা দাঁড়িয়ে থাকেন। কালো লোক দেখলেই নিয়ে আসা হয়। এমন মানের বিদেশি কেন নিয়ে আসেন, যাঁদের চারটে খেলার পরেই বিদায় করে দিতে হয়। আমার আমলে তিন ইংরেজ ফুটবলার (নীল এডমন্ডস, পিটার ম্যাগুয়ের, স্টিভেন প্রিন্ডভিলে) এবং পরের দিকে তিন বাংলাদেশি— রুমি, আসলাম ও মুন্নাকে আনা হয়েছিল। যথেষ্ট ভাল সার্ভিস দিয়েছিল ওঁরা।
৬) কর্তাদের কর্তব্য— ট্রেন অ্যাক্সিডেন্টে লালবাহাদুর শাস্ত্রী নৈতিক দায়িত্ব নিয়ে সরে দাঁড়িয়েছিলেন। এদের একজনও বলছে না, ক্লাবের এই পরিস্থিতির দায় আমার। এদের নীতিই নেই। তাই নৈতিক দায়িত্বও নেই। কাল যদি ভোট হয়, তাতেও এরা জিতবে। সমর্থকদেরও সেই তীব্রতা নেই এখন, যেটা এককালে ছিল। ইস্টবেঙ্গলোচিত আচরণ দেখাতে হবে। মাইর‌্যা ফেলামু, কাইট্যা ফেলামু মানসিকতা ফেরত আনতে হবে। তাই বলে কাউকে কিন্তু মারা বা কাটার কথা বলছি না। বলছি মানসিকতার কথা। প্রণববাবু সাক্ষাৎকারে বলেছেন, ‘‘আগে এসে কেউ দায়িত্ব নিক। আমি ছেড়ে দেব।’’ পদ ছাড়তে হলে কোনও পূর্ব শর্ত থাকে না। নৈতিক দায়িত্ব নিয়ে পদ ছাড়তে হয়। আসলে, পদ ছাড়ার জন্য কলজের জোর দরকার।
কল্যাণ মজুমদার একবার বলেছিলেন— সমর্থকদের কথা কেন শুনব? সমর্থকরা কি আমাদের টাকা দেয়? এমন বলার পরেও তো ওনারা ক্লাবে রয়ে যান! ১৫ বছর কাপ পাইনি। আরও একবছর পেলাম না। সামনের কয়েক বছরে, এমনকী এ বছরেও যদি কাপ জেতে সেটাকেই দেখিয়ে ফের মসনদে বসবে এরা। ফের ১৫ বছরের লিজ!

এই বিষয়ে অন্যান্য খবর

ইস্টবেঙ্গল ড্রেসিংরুমে অন্তর্ঘাত! শিকার স্বয়ং ডুডু! হারের পরেই বিস্ফোরক বিদেশি তারকা


৭) সামাজিক বয়কট — সমর্থকদের উচিত কর্তাদের সামাজিক বয়কট করা। যেখানেই কর্তারা যাবেন, সেখানেই ‘হায় হায়’ ধ্বনি তুলতে হবে। কর্তারা ১৫ কেন, ৩০ বছরও যদি বছরও যদি আইলিগ না পায়, কেউ ওঁদের হঠাতে পারবে না। সামাজিক ধিক্কারই পারে কর্তাদের সরাতে।
৮) অ্যালভিটো— অ্যালভিটো করেটা কী? সে ইস্টবেঙ্গল ক্লাবের কে?
৯) প্রতিকার— পরিত্রাণের উপায় একটাই। তা হল অপারেশন করে গ্যাংগ্রিন হওয়া অংশ বাদ দিতে হবে। যদি গ্যাংগ্রিন থাকে, তাহলে শরীর আচ্ছন্ন করে ফেলবে।
যদিও পার্থসারথীবাবুর এমন বক্তব্য উড়িয়ে দিয়েছেন ক্লাব সচিব কল্যাণ মজুমদার। তাঁর সঙ্গে যোগাযোগ করা হলে তিনি সাফ বলে দেন, ‘‘ওনাদের তো ক্ষমতাই নেই নির্বাচনে দাঁড়ানোর জন্য। ওনারা যদি নির্বাচনে লড়তে রাজি না থাকেন, তাহলে কি আমি বাড়ি গিয়ে ডেকে আনব। মিথ্যা অভিযোগ। প্রতি বছর নিয়ম মেনে নির্বাচন করা হয়। সেই সময় কনটেস্ট করার মতো যদি সাহস না থাকে, তাহলে সেই দায় তো ক্লাব নিতে পারে না।’’
কল্যাণবাবুর এই মন্তব্যের উত্তরে পার্থসারথীবাবু জানান, ‘‘প্রহসনের নির্বাচনে দাঁড়ানোর ক্ষমতা আমার সত্যিই নেই। আর নৈতিক দায়িত্ব নিতে হলে ক্ষমতার বড়াই চলে না।’’